אמילי עמרוסי

ביוגרפיה

בתם של רפאל וענת דילהרוזה, נולדה וגדלה בשכונת גבעת המבתר שבירושלים, למשפחה חילונית. בעת עריכת שיפוצים בחצר בית המשפחה, נתגלתה שם מערת אבה הכהן - מערת קבורה מימי בית שני בעלת חשיבות ארכאולוגית רבה. בילדותה חזרו הוריה בתשובה והיא התחנכה במוסדות הזרם הדתי-לאומי ובתנועת הנוער "בני עקיבא". עמרוסי השלימה את לימודיה התיכוניים באולפנה לבנות בעפרה, במגמת לימודי ארץ ישראל ושירתה בשירות לאומי תחילה בטבריה במסגרת בני עקיבא ולאחר מכן בעיר אריאל, בשירות המשרד לאיכות הסביבה.

קריירה

עמרוסי סיימה בהצטיינות את המסלול התלת-שנתי בבית הספר לעיתונות ותקשורת "כותרת" בתל אביב, וכן תואר ראשון בהצטיינות במדעי המדינה מאוניברסיטת בר-אילן. החל מינואר 2003 שימשה ככתבת לענייני יהודה ושומרון בחדשות ערוץ 10. עמרוסי ערכה ושידרה עשרות כתבות חדשות ואקטואליה, כתבות דוקומנטאריות בנושאי מגזין שונים, העבירה שידורים חיים והגישה פינה קבועה בתוכנית הבוקר של הערוץ. היא אף נשלחה לערוך את ראיון ראש השנה עם ראש ממשלת ישראל דאז, אריאל שרון, יחד עם עמיתיה עמנואל רוזן ורינו צרור. 
בינואר 2005, במהלך המחאה כנגד תוכנית ההתנתקות מונתה עמרוסי לדוברת מועצת יש"ע, במקום יהושע מור יוסף. עמרוסי ניהלה את כל מערך הדוברות והתקשורת של מתנגדי ההתנתקות, וזכתה לשבחים רבים על עבודתה. היא המשיכה בתפקידה עוד כשנה וחצי לאחר ההתנתקות, ושימשה דוברת המתנחלים גם באירועי עמונה. במרץ 2007, עם לידת בנה השני, עזבה את תפקידה במועצת יש"ע, עברה לעבוד כעצמאית בתחום ייעוץ תקשורת ויחסי ציבור, והעניקה שירותי ייעוץ למגוון גופים, עמותות וארגונים, בעיקר בזירה הפוליטית-ציבורית. החל מספטמבר 2008 ועד סוף 2009 השתתפה בקביעות בתוכנית האקטואליה היומית "סדר יום" ברשת ב' של קול ישראל, הגישה פינת פובליציסטיקה שבועית והחליפה כמה פעמים את קרן נויבך בהגשת התוכנית. 
מאז 2009 היא בעלת טור אישי במוסף "ישראל השבוע" של העיתון "ישראל היום", המתפרסם בעמודו האחרון של המוסף. כמו כן מפרסמת בשני מוספי השבת של העיתון כתבות מגזיניות וראיונות. מאמרי דעה שלה מתפרסמים גם במהדורה היומית של "ישראל היום". 
היא גם בעלת טור אישי בירחון לאישה הדתית "פנימה". 
עמרוסי משתתפת בפאנלים ובמשדרים רבים ברדיו ובטלוויזיה ועד היום פרסמה מאות מאמרים בענייני השעה בעיתונות. בנוסף היא מעבירה הרצאות בנושאים שונים. סדנאות כתיבה בהנחייתה נפתחו במסגרות שונות, בין היתר בבית אצ"ג בירושלים. 
רומן הביכורים שלה "תריס" יצא לאור בחודש מאי 2009 בהוצאת "זמורה-ביתן" ובעריכת נועה מנהיים. עלילת הרומן מתרחשת בהתנחלות קטנה ומבודדת, הנושקת לכפר פלסטיני, ואגב כך נחשפים חייה של הקהילה הדתית בהתנחלות, וגם גורלו של ניסיון ליצור גשר אל תושבי הכפר הפלסטיני.
בעקבות המלצת שרת התרבות והספורט, לימור לבנת, החליטה ממשלת ישראל ב-29 באוקטובר 2009 למנות את עמרוסי לחברת המועצה הישראלית לתרבות ואמנות. היא שימשה כחברת המועצה עד 2011. תחת השרה לבנת כיהנה עמרוסי גם כחברת הוועדה לבחירת מדליקי המשואה בטקס המרכזי בהר הרצל.  
באפריל 2011 יצא לאור ספר הילדים הראשון פרי עטה, "נרי מסתפרי" (הוצאת ידיעות ספרים), העוסק בחוויית התספורת הראשונה. 
בספטמבר 2014 החלה עמרוסי להגיש בימי שישי את תוכנית הבוקר של ערוץ 10. עד לעזיבתה ב-2015.
החל מיוני 2016 השתתפה כמגישה ברצועת השידור "שניים בשתיים" ברשת ב', בה משדר מדי יום זוג מגישים מתחלף. עמרוסי הגישה את התוכנית בימי שני ב-14:00 בצהרים, לצד פרופסור יובל אלבשן. 
ב-5 בפברואר 2017 הצטרפה לתאגיד השידור - הגוף שהחליף את רשות השידור - ומגישה תוכנית שבועית ברשת ב' החדשה: "אמילי והפרופסור", תוכנית סיכום השבוע של רשת ב', המשודרת בימי שישי בשמונה בבוקר.  
החל מיולי 2017 עמרוסי מוציאה מסעות כתיבה בשיתוף עם חברת "מאגמה": מסע שטח לנשים באזורים שונים בעולם המשולב בסדנאות כתיבה. 
בשנת 2017 ראה אור הכרך הראשון (חומש בראשית) בסדרת הספרים לילדים פרי עטה, "הפרשה - פרשת השבוע לילדים" בהוצאת ידיעות ספרים, ונמכר בקרוב ל-10,000 עותקים בתוך חודשים ספורים. ארבעת הכרכים הבאים בסדרה (שמות, ויקרא, במדבר, דברים) צפויים לצאת לאור עד סוף 2018. 
באפריל 2018 הצטרפה לצוות המגישים של "כאן הערב", יומן הערב של רשת ב', והיא מגישה את יומן הערב לצדו של רן בנימיני (לסירוגין מגיש את יומן הערב עם בנימיני גם ח"כ לשעבר יגאל גואטה). 
בשנת 2016 עזבה עמרוסי את ההתנחלות טלמון, בה גרה שנים רבות, ועברה להתגורר בירושלים.

חיים אישיים

עמרוסי אם לארבעה. באוקטובר 2016 התגרשה מבעלה אייל לאחר 20 שנות נישואין. ב-2019 היא ובן זוגה, שייקה הולנדר, התארסו.